b'\n_START_ARTICLE_\nTobramicin\n_START_SECTION_\nUporaba\n_START_PARAGRAPH_\nKot drugi aminoglikozidni antibiotiki tudi tobramicin po zau\xc5\xbeitju ne prehaja prebavil, zato ni primeren za peroralno uporabo. Daje se parenteralno, in sicer intravensko (v dovodnico) ali intramuskularno (v mi\xc5\xa1ico). Uporablja se tudi v farmacevtskih oblikah za o\xc4\x8di (samostojno ali v kombinaciji z deksametazonom) ter za inhaliranje; v obeh primerih je njegova absorpcija v sistemski krvni obtok nizka.\n_START_SECTION_\nUporaba v o\xc4\x8deh\n_START_PARAGRAPH_\nV farmacevtskih oblikah za o\xc4\x8di je na voljo v obliki kapljic za o\xc4\x8di in mazila za o\xc4\x8di (pod za\xc5\xa1\xc4\x8ditenim imenom Tobrex). Uporablja se pri zunanjih bakterijskih oku\xc5\xbebah o\xc4\x8di in o\xc4\x8desnih adneksov. Na tr\xc5\xbei\xc5\xa1\xc4\x8du so tudi kapljice in mazilo za o\xc4\x8di, ki poleg tobramicina vsebujejo tudi deksametazon in se uporabljajo za zdravljenje vnetja in prepre\xc4\x8devanje oku\xc5\xbebe po operaciji sive mrene (katarakte).\n_START_SECTION_\nUporaba z inhaliranjem\n_START_PARAGRAPH_\nV obliki za inhaliranje se uporablja pri poslab\xc5\xa1anjih kroni\xc4\x8dne oku\xc5\xbebe z bakterijo Pseudomonas aeruginosa pri bolnikih s cisti\xc4\x8dno fibrozo. V posebni mikronizirani obliki za inhaliranje so ga presku\xc5\xa1ali tudi za zdravljenje bakterijskega sinuzitisa.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nKot drugi aminoglikozidi je tudi tobramicin ototoksi\xc4\x8den in lahko pri nekaterih bolnikih pozro\xc4\x8di motnje sluha in/ali ravnote\xc5\xbeja. Ob\xc4\x8dutljivi posamezniki so obi\xc4\x8dajno nosilni sicer nenevarne genske mutacije. \xc5\xa0kodljiv u\xc4\x8dinek na notranje uho je obi\xc4\x8dajno nepovraten._NEWLINE_Lahko povzro\xc4\x8di tudi po\xc5\xa1kodbe ledvi\xc4\x8dnega tkiva.\n_START_SECTION_\nMehanizem delovanja\n_START_PARAGRAPH_\nTobramicin zavira izgradnjo in sintezo polipeptidov na ribosomu. Ker je tako motena sinteza bakterijskih beljakovin, se spremeni prepustnost celi\xc4\x8dne membrane in povzro\xc4\x8di razkroj celi\xc4\x8dne ovojnice in kon\xc4\x8dno smrt bakterijske celice. V koncentracijah, ki so enake ali nekoliko vi\xc5\xa1je od inhibitornih, deluje baktericidno.'